Up-1089/05
Natisni
Opravilna št.:
Up-1089/05
Datum odločitve:
21. 12. 2005
ECLI:
ECLI:SI:USRS:2005:Up.1089.05
Akt:
Ustavna pritožba A. A. zoper sodbo Vrhovnega sodišča št. II Up 15/99 z dne 11. 5. 2000 v zvezi s sodbo Vrhovnega sodišča št. U 1559/96 z dne 13. 1. 1999
Izrek:
Ustavna pritožba A. A. zoper sodbo Vrhovnega sodišča št. II Up 15/99 z dne 11. 5. 2000 v zvezi s sodbo Vrhovnega sodišča št. U 1559/96 z dne 13. 1. 1999 se zavrže.
Evidenčni stavek:
Ker je vlagatelj ustavne pritožbe predložil pooblastilo, ki je bilo splošno in izdano pred izdajo izpodbijanega akta, je Ustavno sodišče štelo, da vlagatelj vlaga ustavno pritožbo v svojem imenu. Ker vlagatelj ni tisti, ki bi mu bile z izpodbijanim aktom kršene človekove pravice ali temeljne svoboščine, je Ustavno sodišče štelo, da je ustavno pritožbo vložila neupravičena oseba in jo je zato zavrglo. Vlagatelja ni pozvalo k predložitvi ustreznega pooblastila, ker je bila ustavna pritožba vložena prepozno.
Geslo:
1.4.52.3 - Ustavno sodstvo - Postopek - Procesne predpostavke v postopku ustavne pritožbe - Upravičenost za vložitev ustavne pritožbe.
1.4.52.9 - Ustavno sodstvo - Postopek - Procesne predpostavke v postopku ustavne pritožbe - Pooblastilo za vložitev ustavne pritožbe.
1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.
Pravna podlaga:
Člen 55.1.3, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
15. 11. 2005
Vrsta odločitve:
sklep
Vrsta rešitve:
zavrženje
Dokument:
US25546
Dokument v PDF obliki:
Up-1089-05.pdf
117 KB
Prenesite datoteko
Up-1089/05-7
21. 12. 2005
SKLEP
Ustavno sodišče je v postopku za preizkus ustavne pritožbe A. A. iz Ž. na seji senata dne 6. decembra 2005 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
sklenilo:
Ustavna pritožba A. A. zoper sodbo Vrhovnega sodišča št. II Up 15/99 z dne 11. 5. 2000 v zvezi s sodbo Vrhovnega sodišča št. U 1559/96 z dne 13. 1. 1999 se zavrže.
Obrazložitev
1. A. A. je dne 15. 11. 2005 v imenu B. B. iz Z. vložil ustavno pritožbo zoper sodbo Vrhovnega sodišča z dne 13. 1. 1999.  Pritožbi je priložil splošno pooblastilo B. B., izdano pred izdajo sodne odločbe, ki jo sicer izpodbija z ustavno pritožbo. Ustavno sodišče je od Vrhovnega sodišča pridobilo podatek, da je bila zoper sodbo Vrhovnega sodišča z dne 13. 1. 1999 vložena pritožba, ki je bila zavrnjena s sodbo Vrhovnega sodišča št. II Up 15/99 z dne 11. 5. 2000. Ta sodba je bila A. A., ki je imenovano zastopal v postopku pred Vrhovnim sodiščem, vročena dne 10. 6. 2000.
2. Na podlagi 40. člena Poslovnika Ustavnega sodišča (Uradni list RS, št. 93/03 in 98/03 popr.) ter 6. člena Zakona o Ustavnem sodišču (v nadaljevanju ZUstS) v zvezi s 94. in 95. členom Zakona o pravdnem postopku (Uradni list RS, št. 26/99 in nasl. – ZPP) mora biti pooblastilo za zastopanje v postopku pred Ustavnim sodiščem posebno (v njem mora biti navedeno, da je dano za zastopanje pred Ustavnim sodiščem oziroma za postopek z ustavno pritožbo) in novo (izdano po vročitvi posamičnega akta, zoper katerega se vlaga ustavna pritožba). Če takega pooblastila vlagatelj ustavne pritožbe ne predloži, Ustavno sodišče šteje, da vlaga ustavno pritožbo v svojem imenu. Ker vlagatelj pritožbe ni tisti, ki bi mu bila z izpodbijanim posamičnim aktom kršena človekova pravica ali temeljna svoboščina, v takem primeru Ustavno sodišče šteje, da je ustavno pritožbo vložila neupravičena oseba in jo zato zavrže.
3. Ker A. A. ustavni pritožbi ni priložil novega in posebnega pooblastila, je Ustavno sodišče vloženo ustavno pritožbo, iz razlogov navedenih v prejšnji točki tega sklepa, zavrglo. Vlagatelja ustavne pritožbe Ustavno sodišče ni posebej pozvalo k predložitvi ustreznega pooblastila, ker bi bilo treba ustavno pritožbo zavreči tudi za to, ker je prepozna. Ustavna pritožba se na podlagi prvega odstavka 52. člena ZUstS lahko vloži v 60 dneh od dneva vročitve posamičnega akta, ki se izpodbija. Ta ustavna pritožba pa je bila vložena več kot 5 let po vročitvi posamičnega akta, ki se lahko izpodbija.
4. Senat Ustavnega sodišča je sprejel ta sklep na podlagi tretje alineje prvega odstavka 55. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 - popr.) v sestavi: predsednica senata Milojka Modrijan ter člana dr. Janez Čebulj in Lojze Janko. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom, razen sodniku Jožetu Tratniku, ki je bil v tej zadevi izločen. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednica senata
Milojka Modrijan